Eskom onderteken R1,5 miljard-lening met Franse agentskapArgieffoto: GCIS Eskom het Donderdag gesê hy het ŉ leningsooreenkoms van R1,5 miljard aangegaan met die Agence Française de Développement (AFD) om sy netwerk aan die weskus uit te brei. Dit is die eerste deel van ŉ R6,5 miljard-leningsfasiliteit wat verlede jaar goedgekeur is. Die geld sal aangewend word vir die Juno Gromis-projek, deel van die kragvoorsiener se projek in Namakwaland om die kragnetwerk in die Noord-Kaap te versterk, om hernubare energie by die stelsel te integreer en uiteindelik ŉ oorgrens-elektrisiteitsverbinding moontlik te maak, het Eskom gesê. Dit sluit ŉ kragkabel van 282 km in tussen die Juno-substasie in die Wes-Kaap en die Gromis-substasie in die Noord-Kaap in. Konstruksiewerk sal na verwagting vroeg in 2019 begin. “Hierdie leningsfasiliteit dra by tot Eskom se planne om die infrastruktuur te versterk en op te knap terwyl ons finansieringstrukture gediversifiseer word. AFD bly deel van ŉ kern groep vennote met wie Eskom al lank mee saamwerk en ons beskou dié leningsooreenkoms as ŉ formele, dog simboliese, gebaar van ŉ volhoubare vennootskap om Eskom te help om die sekuriteit van kragvoorsiening te verbeter en kragnetwerke in Suid-Afrika te stabiliseer. Ons sien uit na toekomstige geleenthede saam met AFD,” het Phakamani Hadebe, uitvoerende hoof van Eskom, gesê.